《再和示季明》
宋代·葛胜仲

剑不用置履，柏非可为舟。古来倜傥士，渠肯甘凡流。

君材早迈往，华问驰交游。高文笔如扫，隽辨舌不留。

白黑自了了，皮里藏阳秋。拥卷得渊旨，奋辞祛缪悠。

身虽不求人，政自人所求。恢恢有馀刃，所见无全牛。

亨衢恐不免，位遇岂足忧。初官三语掾，审克裨藩侯。

退公丰暇裕，问学日益羞。行为孔独诵，端以贾长头。

嗟余过立境，没没谢蕴修。广文一饭足，其他非所谋。

胜境定时访，良书亦可收。但恐与君别，无复往朋俦。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。